Ap trenger ikke flere ruspolitiske seminarer | Andreas C. Halse

Andreas C. Halse | Daglig Leder I Svenssonstiftelsen

29. nov. 2016 21:15 Sist oppdatert 30. november 2016

Enda en rusmisbruker har falt om av overdose mens politikerne fortsetter å utrede om misbruk skal avkriminaliseres. Dag W. Grundseth / Ørn Borgen

Rusmisbrukere må ikke anses som kriminelle. De skal ikke være redde for myndighetene når de trenger hjelp.

Debatt

Dette er et debattinnlegg. Meninger i teksten står for skribentens regning.

En dag i forrige uke fikk min bedre halvdel og jeg et ubehagelig møte med norsk ruspolitikk.

Rett ved busstoppet ved Ullevål sykehus la vi plutselig merke til en person som lå mer eller mindre livløs ved siden av veien. Da vi forsøkte å få kontakt var det ingen respons. Vi sjekket pulsen og fikk etterhvert kontakt med venninnen hans som sto over. Men vi møtte en overraskende stor skepsis da vi foreslo å ringe en ambulanse.



Vi valgte imidlertid å avfeie protestene og ringte nødnummeret så fort vi greide å summe oss. Med det samme kunne venninnen opplyse at den bevisstløse hadde inntatt uante mengder GHB. Jeg må innrømme at pulsen steg et par hakk idet jeg skjønte at det var en mulig overdose vi var vitne til.

Motvilje kan skyldes mistillit

Det var først på veien hjem vi snakket om kvinnens motvilje til å skaffe helsehjelp til vennen som knapt klarte å puste. Nå skal man alltid være forsiktig med å tolke situasjoner inn i sitt eget verdensbilde, men jeg er ganske sikker på at motviljen skyldes en grunnleggende mistillit til systemet. Ikke til ambulansefolkene, som gjorde en rutinert jobb da de ankom, men til det offentlige som sådan. Hun visste at det de hadde gjort, som var årsaken til bevisstløsheten, var ulovlig. Et faktum hun trolig er blitt minnet om i opptil flere møter med landets politivesen (som strengt tatt bare gjør det politikerne har bedt dem om).

Ny ruspolitikk

Debatten rundt norsk narkotikapolitikk har endret seg med rekordfart. Fra å være en stigmatiserende tapssak for alle som måtte komme med en kritisk nyanse til dagens situasjon, der kun de mest faktaresistente statsrådene forsøker å forsvare sin egen regjerings politikk, har diskusjonen blitt snudd totalt på hodet. Selv om kravet om en ny ruspolitikk ikke nødvendigvis vinner valg ennå, bør venstresiden kjenne sin besøkelsestid og garantere for å avkriminalisere brukere så fort som overhodet mulig.

Ulike signaler

SV er langt fremme i dette arbeidet og foreslår i programforslaget for neste stortingsperiode å avkriminalisere brukerdoser. Arbeiderpartiet har gitt litt ulike signaler; har vist at de er på glid ved å foreslå at ruspolitikk først og fremst skal være et helsepolitisk spørsmål, og så angret seg litt og åpnet for fortsatt straffereaksjoner. Straff eller ikke skal vurderes av en slags nemnd som skal skille mellom verdige hjelpetrengende og uverdige kriminelle.

Fakta Internrevisjonen Hver onsdag skriver Andreas C. Halse eller Anne Siri Koksrud Bekkelund i Aftenposten om norsk politikk. Koksrud Bekkelund kritiserer høyresiden, mens Halse kritiserer venstresiden. Andreas C. Halse er tidligere leder i Sosialistisk Ungdom. I dag jobber han med faglige rettigheter og internasjonal politikk som daglig leder i Svenssonstiftelsen. Vis mer

Til slutt har de konkludert med at det er behov for flere utredninger før man kan foreslå noe konkret. Men andre ord: Dette er et viktig tema. Det krever umiddelbar offentlig utredning og nedsettelse av ekspertutvalg. Det siste bør ikke partiet vente på. For det er ikke mangel på ekspertuttalelser som står i veien for en ny ruspolitikk.

Avkriminalisering fjerner stigma

Poenget med å avkriminalisere er ikke bare å fjerne straff, men å fjerne stigma og mistillit. Uansett om straffen er fengsel, bøter eller møter med en nemnd som bestemmer en passende reaksjon, er budskapet fra samfunnet det samme: Du er kriminell, og du er et problem. I en slik relasjon er det knapt mulig å oppnå tillit. En tillit som i beste fall trengs for å redde liv.

Arbeiderpartiet må gjerne få flere eksperter inn i utformingen av en ny narkotikapolitikk, men det er absolutt ingenting som står i veien for å vedta at rusmisbrukere ikke lenger er å anse som kriminelle. Ingen bør være redde for myndighetene når de trenger hjelp. Det holder lenge å være redd for hvordan det går med en man er glad i.

Les mer om narkotikamusbruk og ruspolitikk her:

Norge har flest overdosedødsfall i Norden.

Ni tiltak for å få ned overdosedødsfallene. (Kronikk).

Norsk ruspolitikk er helt av sporet. (Debatt).